Vra die veearts: Toypom se pienk lipstick - Voertaal
Vra die veearts: Toypom se pienk lipstick
Marianne Lomberg Mens en dier 2022-06-03
Ek het dié e-pos-adres op Google gekry.
Ek wil net vinnig hoor wat kan ek doen rakende my toypom-hondjie wat se pienk lipstick konstant uit is en dit is al 'n ruk so.
Ek heg 'n foto hierby aan. Ek is regtig baie bekommerd.
Enige raad sal regtig baie waardeer word.
Mannetjieshonde, veral dié wat nog nie "reggemaak" (gekastreer) is nie, kan nogal gereeld so rondloop. Dit gebeur maklik wanneer hulle opgewonde raak oor iets – en dit kan oor feitlik enigiets wees, dis nie noodwendig 'n seksuele ding nie. So, negentig persent van die tyd is dit niks om oor bekommerd te wees nie. Daar is wel twee gevalle waar 'n veeartsbesoek nodig is. Hulle kan per ongeluk die sensitiewe, ontblote deel teen iets stamp en seermaak. Nes in mense, is die geslagsorgane baie sensitief, so dit kan baie seer wees! 'n Ander probleem is as die haartjies op die voorhuid per ongeluk vasgevang word wanneer die hond bedaar, wat beteken dat die punt van die penis blootgestel bly aan die lug en dan uitdroog. Dit is ongelooflik pynlik en kan baie gevaarlik wees.
So, indien jou hondjie van tyd tot tyd opgewonde raak oor die lewe, is dit nie medies gevaarlik nie, maar as hy ooit ongemaklik of seer lyk, moet hy asseblief gou veearts toe vir hulp. En indien jy dit verkies om nie daagliks te sien hoe opwindend hy die wêreld vind nie, kan jy hom laat regmaak om die gedrag te voorkom.